দমকল কর্মীর ছদ্মবেশে ডাকাতি! লস অ্যাঞ্জেলেসে এবার নতুন আতঙ্ক

ওয়েব ডেস্ক: ভয়াবহ দাবানলের (Wildfire) কবলে পড়ে বিপর্যস্ত লস অ্যাঞ্জেলেস (Los Angeles)। ইতিমধ্যে বিদ্যুৎবিচ্ছিন্ন ৩৫ হাজার ঘরবাড়ি এবং বাণিজ্যিক প্রতিষ্ঠান। শহরের একাংশ আগুনে পুড়ে ছারখার হয়ে গিয়েছে। ফলে এক লক্ষেরও বেশি মানুষ মাথার উপরের ছাদটুকু হারিয়েছেন। এই পরিস্থিতিতে মার্কিন যুক্তরাষ্ট্রের (USA) এই শহরে দিন দিন বৃদ্ধি পাচ্ছে লুটপাটের (Robbery) আশঙ্কা। ইতিমধ্যেই পুলিশের অভিযানে ২০ জন চোর ও ছিনতাইবাজ গ্রেফতার হয়েছে। জানা গিয়েছে ধৃতদের মধ্যে দুই ব্যক্তি ভুয়ো দমকল কর্মী (Fake Fire Fighter) সেজে বাড়ি বাড়ি ঢুকে চুরি করছিলেন।

তবে বিপদের সময়ে এই ধরণের নাশকতা রুখতে বিশেষভাবে সক্রিয় হয়েছে মার্কিন প্রশাসন। লস অ্যাঞ্জেলেস পুলিশের ক্যাপ্টেন মাইক লরেন্স জানিয়েছেন, লুটপাটের ঘটনা ক্রমশ বাড়ছে। তাই পুলিশের একাধিক দল শহরের বিভিন্ন অংশে টহল দিচ্ছে। ভুয়ো পরিচয়ে চুরি-ডাকাতি রুখতে বিশেষ সতর্কতা নেওয়া হয়েছে বলে জানান লরেন্স।

আরও পড়ুন: কেন নিয়ন্ত্রণে আসছে না ক্যালিফোর্নিয়ার দাবানল? জানুন আসল কারণ

এদিকে কিছুতেই যেন বাগে আসছে না আমেরিকার দাবানল। প্রচণ্ড হাওয়ার কারণে আগুন নিয়ন্ত্রণে আনতে হিমশিম খাচ্ছেন দমকলকর্মীরা। দাবানলে এখনও পর্যন্ত ১৬ জনের মৃত্যু হয়েছে বলে খবর। মৃতের সংখ্যা আরও বাড়ার আশঙ্কা রয়েছে। দাবানলে ইতিমধ্যেই পুড়ে গিয়েছে ৪০ হাজার একরেরও বেশি এলাকা এবং ধ্বংস হয়েছে প্রায় ১২ হাজার বাড়ি।

এদিকে গত ছ’দিনের দাবানলে লস অ্যাঞ্জেলেসের বাতাস মারাত্মকভাবে দূষিত হয়ে উঠেছে। খারাপ বাতাসের কারণে স্থানীয় প্রশাসন স্কুল-কলেজ বন্ধ রাখার নির্দেশ দিয়েছে। বাসিন্দাদের মাস্ক পরতে বলা হয়েছে। পাশাপাশি, আমেরিকার জাতীয় আবহাওয়া দফতর সতর্ক করে জানিয়েছে, আগামী কয়েক দিন লস অ্যাঞ্জেলেসে ঘন্টায় ৬০ কিমি বেগে শুষ্ক ও উষ্ণ বাতাস বইবে। এর ফলে অগ্নিকাণ্ডের ঝুঁকি আরও বাড়তে পারে বলে আশঙ্কা করছেন দেশের আবহাওয়াবিদরা।