খেলনা পিস্তল দেখিয়ে গয়নার দোকানে লুঠ, দিনের আলোয় ভয়ঙ্কর ঘটনা

ওয়েব ডেস্ক: প্রকাশ্য দিবালোকে গয়না দোকানে (Jewellery Shop) ডাকাতি (Robbery)। খেলনা বন্দুক (Toy Gun) দেখিয়ে সোনার গয়না নিয়ে চম্পট দুষ্কৃতীদের। সিসিটিভি ক্যামেরায় ধরা পড়ল গোটা ঘটনার দৃশ্য। আর সেখান থেকেই শুরু হয় তদন্ত। পরে স্থানীয়দের জিজ্ঞাসাবাদ করে অভিযুক্তদের ধরল পুলিশ। ঘটনা হায়দরাবাদ (Hyderabad) শহরের।

জানা গিয়েছে, গত ২ জানুয়ারি বিকেল প্রায় ৫টা ১৫ মিনিট নাগাদ মালকাজগিরির বালাজি জুয়েলারি শপে এই ঘটনা ঘটে। পুলিশের বিবৃতি অনুযায়ী, প্রথমে দু’জন অভিযুক্ত ক্রেতা সেজে দোকানে ঢোকে এবং ভিতরের পরিস্থিতি পর্যবেক্ষণ করে। কিছুক্ষণ পর আরও দু’জন অভিযুক্ত দোকানে প্রবেশ করে। এরপর এক অভিযুক্ত খেলনা পিস্তল দেখিয়ে দোকান মালিককে ভয় দেখায়, অন্যজন কুড়াল দিয়ে তাঁর উপর হামলা চালায়।

আরও পড়ুন: দিল্লি মেট্রো রেল স্টাফ কোয়ার্টারে আগুন, পুড়ে মৃত্যু একই পরিবারের তিন জনের

তবে দোকান মালিক তাদের বাধা দেন এবং অধিকাংশ গয়না আটকে রাখতে সক্ষম হন। ধস্তাধস্তির মধ্যেই দুষ্কৃতীরা একটি প্যাকেট ভর্তি সোনার গয়না নিয়ে মোটরবাইকে করে পালিয়ে যায় বলে খবর। পুরো ঘটনার ভিডিও দোকানের সিসিটিভি ক্যামেরায় ধরা পড়ে। পুলিশ জানিয়েছে, অভিযুক্তরা ঘটনার আগে একাধিক গয়নার দোকানে নজরদারি চালিয়েছিল।

অভিযোগ পাওয়ার পর বিশেষ পুলিশ দল গঠন করা হয় এবং প্রযুক্তিগত সূত্র ও প্রত্যক্ষদর্শীদের তথ্যের ভিত্তিতে অভিযুক্তদের ধরা হয়। পুলিশ আরও জানায়, মূল অভিযুক্তরা পেশাদার অপরাধী এবং এর আগেও একাধিক ডাকাতি ও সম্পত্তি সংক্রান্ত মামলায় যুক্ত ছিল। অভিযুক্তদের কাছ থেকে একটি গাড়ি, একটি মোটরবাইক এবং ঘটনার সময় ব্যবহৃত ভুয়ো খেলনা পিস্তল উদ্ধার করা হয়েছে।